ভারতকে সঙ্গে নিয়ে ‘পঞ্চঅক্ষ’ তৈরি করতে চাইছে আমেরিকা!

ওয়েব ডেস্ক : ভারতকে (India) সঙ্গে নিয়ে ‘পঞ্চঅক্ষ’ তৈরি করতে চাইছেন মার্কিন প্রেসিডেন্ট ডোনাল্ড ট্রাম্প (Donald Trump)! এই তালিকায় ভারতের পাশাপাশি থাকতে পারে চীন (China), রাশিয়া (Russia) ও জাপান (Japan)। এ নিয়ে বিশ্ব রাজনীতিতে গুঞ্জন ছড়িয়েছে। সম্প্রতি আমেরিকার সংবাদমাধ্যম ‘পলিটিকো’ তাদের প্রতিবেদনে এমনই দাবি করেছে।

সেখানে দাবি করা হয়েছে, সম্প্রতি জাতীয় নিরাপত্তা সংক্রান্ত একটি রিপোর্ট প্রকাশ করেছে হোয়াইট হাউস। তার প্রেক্ষিতেই জোর গুঞ্জন শুরু হয়েছে। জানা যাচ্ছে, ভারত, রাশিয়া, চিন এবং জাপানকে নিয়ে একটি গ্রুপ তৈরি করতে চায় আমেরিকা (America)। সেই গ্রুপের নাম দেওয়া হতে পারে ‘সি-ফাইভ’ বা ‘কোর ফাইভ’। বিশ্লেষকরা মনে করছেন, জি-৭ গোষ্ঠীর গুরুত্ব কমাতেই এমন অক্ষ তৈরি করতে চাইছে ওয়াংশিটন। অন্যদিকে, এই অক্ষে পাকিস্তানের না থাকা নিয়েও নানা জল্পনা শুরু হয়েছে।

আরও খবর : শারীরিক অবস্থার আরও অবনতি, ভেন্টিলেশনে খালেদা জিয়া

অন্যদিকে, বৃহস্পতিবার প্রধানমন্ত্রী নরেন্দ্র মোদিকে (Narendra Modi) ফোন করেছিলেন ট্রাম্প। তা নিয়ে মোদি সমাজমাধ্যমে লিখেছিলেন, ‘রাষ্ট্রপতি ট্রাম্পের সঙ্গে খুবই উষ্ণ এবং সম্পৃক্ত আলোচনা হয়েছে। আমরা আমাদের দ্বিপাক্ষিক সম্পর্কের অগ্রগতি পর্যালোচনা করেছি। আঞ্চলিক ও আন্তর্জাতিক উন্নয়ন নিয়ে আলোচনা করেছি। ভারত এবং মার্কিন যুক্তরাষ্ট্র বিশ্বব্যাপী শান্তি, স্থিতিশীলতা এবং সমৃদ্ধির জন্য একসঙ্গে কাজ চালিয়ে যাবে।’

প্রসঙ্গত, পাকিস্তানে অপারেশন সিদুঁরের পর থেকেই ভারত-আমেরিকার সম্পর্কে অবনতি হয়েছে। তিনি বার বার দাবি করেছিলেন, দুই দেশের মধ্যে সংঘর্ষ তিনি থামিয়েছিলেন। কিন্তু ভারতের তরফে এই দাবি বার বার খারিজ করা হয়েছে। অন্যদিকে পাকিস্তানের সেনাপ্রধানের সঙ্গে মার্কিন প্রেসিডেন্টের ঘনিষ্ঠ সখ্যও গোটা বিশ্ব দেখেছে। তার মাঝে ভারতের উপর দু’দফায় ৫০ শতাংশ শুল্ক চাপিয়েছিলেন ট্রাম্প। তাতে দুই দেশের মধ্যে সম্পর্ক তলানিতে গিয়ে ঠেকেছিল। অন্যদিকে বাণিজ্য চুক্তি নিয়েও দুই দেশের মধ্যে সমস্যা দেখা গিয়েছিল। সে সবের মাঝে বৃহস্পতিবার মোদিকে ফোন করেছেন ট্রাম্প। তবে সেখানে দুই রাষ্ট্রপ্রধানের মধ্যে নতুন ‘অক্ষ’ তৈরি করা নিয়ে কোনও কথা হয়ে কি না, সে বিষয়ে কিছু জানা যায়নি। তবে নিয়ে শুরু হয়েছে গুঞ্জন।